NÕUKOGU DIREKTIIV,

25. märts 1991,

milles sätestatakse põlvnemis- ja zootehnilised nõuded tõupuhaste loomade turustamiseks ja millega muudetakse direktiive 77/504/EMÜ ja 90/425/EMÜ

(91/174/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut,1

võttes arvesse Euroopa Parlamendi arvamust,2

võttes arvesse majandus- ja sotsiaalkomitee arvamust3

ning arvestades, et:

puhtatõulised loomad kuuluvad elusloomadena asutamislepingu II lisas esitatud loetelusse;

tõuloomakasvatus toimub üldiselt põllumajandusliku tootmise raamides; selliste loomade pidamine on tuluallikaks põllumajandusega tegeleva elanikkonna ühele osale ning seda tuleks seepärast edendada;

ühenduse tasandil on sätestatud erieeskirjad zootehnikaalaste õigusaktide ühtlustamiseks veiste, sigade, lammaste, kitsede ja hobuslaste osas;

tõuloomakasvatuse ratsionaalse arengu tagamiseks ja seeläbi tootlikkuse suurendamiseks selles sektoris tuleks ühenduse tasandil sätestada selliste loomade turustamise eeskirjad;

ühendusesisest kaubandust ei tohi põhimõtteliselt keelata, piirata ega takistada;

puhtatõulistele aretusveistele kohaldatavaid sätteid on vaja laiendada ka puhtatõulistele aretuspühvlitele, ning direktiivi 77/504/EMÜ4 tuleks sellest tulenevalt muuta;

selle sektori puhul tuleks ette näha direktiivi 90/425/EMÜ5 rakendamine;

tuleks sisse viia sätted, mis väldiksid puhtatõuliste loomade importi kolmandatest riikidest tingimustel, mis on soodsamad kui ühenduses kohaldatavad tingimused,

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis kasutatakse mõistet "puhtatõuline loom" iga asutamislepingu II lisaga hõlmatud aretuslooma kohta, kelle turustamise kohta puuduvad veel ühenduse spetsiifilisemad zootehnikaalased õigusaktid ning kes on kantud või registreeritud tunnustatud tõuaretusorganisatsiooni või -ühenduse registrisse või aretusregistrisse.

Artikkel 2

Liikmesriigid tagavad, et:

- puhtatõuliste loomade ja nende sperma, munarakkude ja embrüote turustamist ei keelata, piirata ega takistata ei zootehnilistel ega põlvnemispõhjustel,

- esimeses taandes nimetatud nõude täitmise tagamiseks tuleks tõuaretusorganisatsioonide ja -ühenduste heakskiidu ja tunnustamise kriteeriumid, aretusraamatusse või registrisse kandmise või registreerimise kriteeriumid, puhtatõuliste loomade paljundamise heakskiidu ning nende sperma, munarakkude ja embrüote kasutamise kriteeriumid ning nende turustamiseks nõutav sertifikaat kehtestada ilma diskrimineerimiseta, võttes asjakohaselt arvesse põhimõtteid, mis on sätestatud kõnealuse tõu registrit või aretusraamatut pidava organisatsiooni või ühenduse poolt.

Kuni artiklis 6 sätestatud üksikasjalike rakenduseeskirjade jõustumiseni kohaldatakse siseriiklikke seadusi, võttes asjakohaselt arvesse asutamislepingu üldsätteid.

Artikkel 3

Direktiivi 77/504/EMÜ artikli 1 punkti a lisatakse pärast terminit "veised" sõnad "sealhulgas pühvlid".

Artikkel 4

Direktiivi 90/425/EMÜ A lisa II jaole lisatakse järgmine tekst:

"Nõukogu 25. märtsi 1991 direktiiv 91/174/EMÜ, milles sätestatakse põlvnemis- ja zootehnilised nõuded puhtatõuliste loomade turustamiseks

EÜT L 85, 9.4.1991, lk 37."

Artikkel 5

Kuni asjaomaste ühenduse eeskirjade rakendamiseni ei tohi puhtatõuliste loomade ning nende sperma, munarakkude ja embrüote importimisel kolmandatest riikidest kohaldada soodsamaid tingimusi kui need, mida kohaldatakse ühendusesiseses kaubanduses.

Artikkel 6

Käesoleva artikli üksikasjalikud rakenduseeskirjad võetakse vastu direktiivi 88/661/EMÜ (6) artiklis 11 sätestatud korras.

Artikkel 7

Liikmesriigid jõustavad käesoleva direktiivi järgimiseks vajalikud õigusnormid 1. jaanuariks 1992. Liikmesriigid teatavad neist viivitamata komisjonile.

Kui liikmesriigid kõnealused normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 8

Käesolev direktiiv on adresseeritud liikmesriikidele.

Brüssel, 25. märts 1991

Nõukogu nimel

eesistuja

R. STEICHEN

1 EÜT C 304, 29.11.1988, lk 6.

2 EÜT C 12, 16.1.1989, lk 365.

3 EÜT C 56, 6.3.1989, lk 25.

4 EÜT L 206, 12.8.1977, lk 8. Direktiivi on viimati muudetud määrusega (EMÜ) nr 3768/85 (EÜT L 362, 31.12.1985, lk 8).

5 EÜT L 224, 18.8.1990, lk 29. Direktiivi on viimati muudetud määrusega 90/675/EMÜ (EÜT L 373, 31.12.1990, lk 1).

6 EÜT L 382, 31.12.1988, lk 36.